Ολυμπιακός Σ.Φ.Π. (κολύμβηση)

Ιστορία

Από τέλη της δεκαετίας του ’20 ο Ολυμπιακός πήρε τα πρωτεία, με την κυριαρχία του Τάκη Προβατόπουλου σε όλα τα στυλ του ελεύθερου και της Παπαδάκη στο ύπτιο κατέκτησε οκτώ προπολεμικά πανελλήνια πρωταθλήματα.
Ο Ολυμπιακός, επηρεασμένος από τα δεινά του πολέμου μέχρι και το 1960, θα περάσει 15 χρόνια μακριά από την κορυφή. Παρ’ όλα αυτά δεν λείπουν οι μεμονωμένες επιτυχίες με τους Αντωνακάκη, Καβατζά και Παπαναστασίου.
Το 1960 όμως η ομάδα επανέρχεται στην κορυφή. Σπουδαίοι αθλητές όπως οι Καρύδης, αφοί Κοσκινά, Παπαδάκης, Κουτουμάνης, Μπαξεβανέλη, Ηλιοπούλου, Κωνσταντινίδου είναι τα κυριότερα από τα δεκάδες ονόματα που οδήγησαν το σύλλογο σε συνεχόμενες κατακτήσεις πρωταθλημάτων. Το 1967, η γυναικεία ομάδα του Ολυμπιακού κατέρριψε στην Αθήνα τα πανελλήνια ρεκόρ στα 4x100 μ. ελευθέρως και στα 4x100 μ. μικτής με χρόνο 4.48.2 και 5.16.0 αντίστοιχα. Το 1968, και πάλι η γυναικεία ομάδα, κατέρριψε στην Αθήνα το πανελλήνιο ρεκόρ στα 4x100 μ. ελευθέρως, με χρόνο 4.46.4. Το 1969, οι άνδρες κατέρριψαν στην Αθήνα τρία πανελλήνια ρεκόρ, στα 4x100 μ. ελευθέρως με χρόνο 3.55.1, στα 4x200 μ. ελευθέρως με χρόνο 9.03.1 και στα 4x100 μ. μικτής με χρόνο 4.28.7.
Την δεκαετία του 1980 πλέον η ομάδα ανανεώνεται αλλά η κυριαρχία της συνεχίζεται. Ξεχωρίζει η μορφή της Έλλης Ρουσσάκη, αλλά και με συμπαραστάτες τους Κρις Στίβενσον, Σοφία Δάρα, Σπύρο Μπίρμπα, Χαράλαμπο Παπανικολάου, Δημήτρη Αλφατζή, οι τίτλοι ο ένας μετά τον άλλο καταλήγουν στον Πειραιά.
Από το ’90 και μέχρι τις μέρες μας νέα ονόματα στελεχώνουν το σύλλογο: Μαγγανάς, Καρυστινού, Ζήσιμος, Μπιτσάκης, Δεμέτης, Γιαννιώτης, αδελφές Καβαρνού, Εξάρχου, Σαρακατσάνη, Δημοσχάκη, Λυμπερτά κ.ά.
Ο Ολυμπιακός πρωταγωνιστεί και στα χειμερινά πανελλήνια πρωταθλήματα κατηγορίας OPEN που διεξάγονται κάθε χρόνο, καταλαμβάνοντας την άτυπη πρώτη θέση στο σύνολο, με τους αθλητές του να σημειώνουν παράλληλα πολλά πανελλήνια ρεκόρ και σπουδαίες ατομικές επιδόσεις. 
Αξίζει να σημειωθεί ότι στο χειμερινό πρωτάθλημα κολύμβησης του 2009, που διεξήχθη στη Νέα Ιωνία του Βόλου ο σύλλογος του Πειραιά θριάμβευσε, μιας και κατέκτησε συνολικά 41 μετάλλια (18 χρυσά, 14 ασημένια και 9 χάλκινα). 
Ακόμα, στο χειμερινό πρωτάθλημα κολύμβησης του 2013 που πραγματοποιήθηκε στην πόλη της Λάρισας η ομάδα κατέκτησε 20 χρυσά μετάλλια σε 39 συνολικά τελικούς όλων των αγωνισμάτων.   
Επίσης το κολυμβητικό τμήμα έχει να επιδείξει και κατακτήσεις στο Διασυλλογικό Κύπελλο Ελλάδας το οποίο είναι επίσημη διοργάνωση της κολυμβητικής ομοσπονδίας και πλέον ονομάζεται Grand Prix και αφορά 25άρα πισίνα . Παλαιότερα διεξαγόταν σε 2 φάσεις (προκριματικοί και τελικοί) και πλέον έχει αλλάξει μορφή.
Το 2010 ο σύλλογος κατακτά για 15η συνεχόμενη χρονιά το πρωτάθλημα που έγινε στην Κέρκυρα. Παράλληλα, ήρθε και ο πρώτος τίτλος στο πανελλήνιο πρωτάθλημα ανοιχτής θαλάσσης που διεξήχθη στην Χαλκίδα.
Την επόμενη 6ετία ο σύλλογος κατακτά με χαρακτηριστική άνεση το Πανελλήνιο Πρωτάθλημα Κολύμβησης OPEN, φτάνοντας τα 21 σερί. Κατά τη διάρκεια της αναφερόμενης εξαετίας θα κατακτήσει και το μοναδικό διεξαχθέν στο σπορ, σούπερ καπ Ελλάδος 2015, ενώ κατά τη διετία 2015-2016 που η ΚΟΕ επανήλθε στην κατάρτιση πίνακα βαθμολογίας συλλόγων του πρωταθλήματος ανδρών-γυναικών ανοιχτής θαλάσσης που διεξήγαγε, ο Ολυμπιακός τερμάτισε πρώτος και τις δύο χρονιές. 
Το 2017 ο σύλλογος διευρύνοντας το σπουδαίο του ρεκόρ, πιάνει το ρεκόρ (3ο σε όλα τα πρωταθλήματα των εν Ελλάδι καλλιεργούμενων αθλημάτων, σχετικό με σερί κατακτήσεις) που έχει επιτευχθεί σε Πανελλήνιο Πρωτάθλημα άλλου αθλήματος από άλλον σύλλογο. Για την ακρίβεια καταφέρνει να κατακτήσει για 22η στη σειρά χρονιά το Εθνικό Πρωτάθλημα ανδρών-γυναικών ισοφαρίζοντας το ρεκόρ του ΝΟ Ιωαννίνων στην κωπηλασία (1994-2015). Ο 22ος συνεχόμενος τίτλος είναι συγχρόνως και 47ος μέσα σε 49 έτη (1969-2017).  
Το ίδιο έτος ο σύλλογος κατακτά για πρώτη φορά στην ιστορία του το Πανελλήνιο Πρωτάθλημα κατηγορίας masters σε κλειστό νερό (κολυμβητήριο ΟΑΚΑ), πρωτεύοντας εκτός από τη γενική βαθμολογία που του έδωσε τον τίτλο, και ειδικότερα στη βαθμολογία των ανδρών των συμμετεχόντων συλλόγων.

Επιτυχίες εκτός Ελλάδας

O Ολυμπιακός είναι ο πρώτος ελληνικός σύλλογος κολύμβησης που έδωσε αγώνες στο εξωτερικό. Αυτό έγινε το 1969 όταν έφορος του τμήματος ήταν ο Λ. Θεοδωρακάκης και ο Ολυμπιακός πήρε μέρος σε διεθνείς αγώνες πού διεξήχθησαν στη Βόννη. Στην εν λόγω διοργάνωση καταρρίφθηκαν 13 πανελλήνια ρεκόρ. 
Η έξοδος του πρωταθλητή Ελλάδος στην Ευρώπη όμως δεν σταμάτησε, συνεχίστηκε και την επομένη και μεθεπομένη περίοδο με ανάλογα αποτελέσματα. Το 1970 οι νεαροί κολυμβητές του Ολυμπιακού κολύμπησαν στο Ευρωπαϊκό Όπεν του Ντάρμσταντ, την παλιότερη διασυλλογική διοργάνωση του είδους της στον κόσμο, καθώς έχει διεξαχθεί μέχρι σήμερα 55 φορές. Ενώ δικαίωμα συμμετοχής έχουν οι σύλλογοι που αποτελούν μέλη της FINA. Εκεί το τμήμα υποδομής του Ολυμπιακού προκάλεσε το θαυμασμό όλων των Ευρωπαίων, καθώς αναδείχτηκε σε πρώτη κολυμβητική δύναμη της Ευρώπης επί 86 συλλόγων που έλαβαν μέρος, σε ένα σύνολο 1.000 κολυμβητών, πετυχαίνοντας 18 νίκες, στο μεγαλύτερο κατ'έτος εν Ευρώπη κολυμβητικό Όπεν. Πέτυχε έτσι την μεγαλύτερη μέχρι τότε διάκριση όλων των εποχών στον υγρό στίβο, σύμφωνα με τα λόγια του πολίστα του ΠΑΟ Λουκά Σταματίου. Έκανε την αρχή, άνοιξε το δρόμο προς την Ευρώπη. Τον μεγάλο άθλο, που έτυχε ευμενέστατων σχολίων και πολλών επαίνων στον ευρωπαϊκό χώρο, χαιρέτισε με πανηγυρικό τρόπο ολόκληρος ο φίλαθλος κόσμος της χώρας.
Όμως η θριαμβευτική πορεία σε μία από τις μεγαλύτερες ευρωπαϊκές διοργανώσεις συνεχίστηκε και τον επόμενο χρόνο (1971) τερματίζοντας στη δεύτερη θέση, επί 108 συλλόγων από 11 έθνη, και τον μεθεπόμενο χρόνο (1972) καθώς κατέκτησε ξανά το βαρύτιμο ολοφώτεινο έπαθλο, με 305 βαθμούς και εξέπληξε τους ευρωπαϊκούς κύκλους. 
Το 1973, στο Ευρωπαϊκό Όπεν επίσης του Ντάρμσταντ, οι κολυμβητές ανέδειξαν τον Ολυμπιακό πάλι Τροπαιούχο του Κυπέλλου, ανάμεσα σε 55 συλλόγους σε ένα σύνολο 530 κολυμβητών, αφήνοντας πίσω τους την ελβετική Ζενέβ Νατασιόν και τον ομώνυμο σύλλογο του Ντάρμσταντ. Φτάνοντας μάλιστα σε ρεκόρ συγκομιδής βαθμών και νικών στη διοργάνωση, με 311 βαθμούς και 19 νίκες, ξεπερνώντας τα ρεκόρ που κατείχαν τα ηνωμένα σωματεία Γούλγουϊς Αγγλίας, με 309 βαθμούς και 18 νίκες. Για τον διεθνή θρίαμβο των Ελλήνων κολυμβητών μίλησε με τιμητικά λόγια στο ΦΩΣ ο τότε αντιπρόεδρος της Ελληνικής Κολυμβητικής Ομοσπονδίας Φιλάθλων, Ι.Καπράλος αλλά και ο μετέπειτα πρόεδρος και τότε έφορος του τμήματος Λεωνίδας Θεοδωρακάκης, ο οποίος δεν μπορούσε να κρύψει τον ενθουσιασμό του, καθώς το όνομα του Ολυμπιακού ακούστηκε για μία ακόμη φορά στην Ευρώπη. Τέλος, με διθυραμβικά σχόλια, θριαμβολογίες, δάφνες, δόξες και τιμές χαιρέτισε τις διακρίσεις αυτές ο τύπος της εποχής, κάνοντας λόγο για ηρωισμό, άθλο, σθένος, λεβεντιά και φλογισμένη ψυχή. Προπονητής του τμήματος ήταν ο χρυσός Ολυμπιονίκης και Παγκόσμιος ρέκορντμαν της κολύμβησης Γκάρυ Ίλμαν.
Το 1987 διεξάγεται το πρώτο κύπελλο Πρωταθλητριών Ανδρών και ο σύλλογος, όπως και την επόμενη χρονιά, κατέλαβε την 9η θέση.

Τρέχουσα σύνθεση

Η ομάδα όπως ήταν στις 14 Οκτωβρίου 2019
Άνδρες:
Στέφανος Δημητριάδης, Χρήστος Κατραντζής, Ιωάννης Καρπουζλής, Κων/νος Κωνσταντινέσκου, Ντέιαν Γιοβάνοβιτς, Απόστολος Χρήστου, Νικόλαος Γιαννόπουλος, Δημήτρης Νέγρης, Γιώργος Σκοτάδης, Τιμόθεος Σκοτάδης, Ευστάθιος Μάλαμας, Παναγιώτης Αλογάκος, Δημήτρης Μανιός, Ανδρέας Γεωργακόπουλος, Πάρης Ράπτης, Aθανάσιος Ζαφειρόπουλος, Παναγιώτης Μπολάνος, Χρήστος Ρετσίδης, Γιώργος Μαυροδήμος, Ηλίας Παλαιολόγος, Αλέξανδρος Δημητριάδης, Δημήτρης Σωτηρόπουλος, Νικόλαος Δρόσος, Αναστάσης Μπούνταλης, Ιωάννης Χρήστου, Στυλιανός Σιταρόπουλος, Ιωάννης Μαυροδήμος, Κυριάκος Κυριάκου, Γιώργος Φύκατας, Δημήτρης Γκέλης, Χαράλαμπος Δρόσος, Ευάγγελος Αρβανίτης. 
Γυναίκες:
Μάρθα Μάτσα, Μαρία Λιώση, Κέλλυ Αραούζου, Μαρία Φιλοπούλου, Σοφία Κλικοπούλου, Στυλιανή Αμπλαντή, Χριστίνα Γεωργακοπούλου, Ηλέκτρα Λεμπλ, Γεωργία Παυλοπούλου, Μελίνα Τροχαλάκη, Παρασκευή Χατζηδοπαυλάκη, Ελένη Κοντογεώργου, Αλεξία Αρβανιτοπούλου, Μαριάνθη Λάρδα, Λυδία Χαλκίδου, Αθηνά Αραβαντινού, Μαρίνα Πάκου, Όλγα Ντάλλα.
Masters:
Παγιαύλας Ισίδωρος,  Σέρρος Αλέξανδρος, Παπαδάκης Ιωάννης, Μπαρδάκος Λάζαρος, Χριστοδούλου Δημήτριος, Ξενικουδάκης Σωτήρης, Στεφανίδης Στέφανος, Κορτέσης Εμμανουήλ, Παπαδόπουλος Κωνσταντίνος, Παπαδάκης Ιωάννης Σταύρος, Νικολαίδου Σοφία, Τριβυζάς Χρήστος, Λούτσος Σπύρος, Ντόκος Χρήστος, Μιχαλιτσάνος Παναγιώτης, Αυλωνίτης Ιωάννης, Πανούση Σοφία, Δαμίγος Κωνσταντίνος, Κομποτιάτη Ευσταθία.   
Προπονητές:

Νίκος Γέμελος, Φιλόπουλος Στέλιος